生日蒙劉景文以古畫松鶴爲壽且貺佳篇次韵爲謝
作者：蘇軾
朝代：宋

paragraphs: 問子一室間，寧有千里廓。
塵心洗長松，遠意發孤鶴。
生朝得此壽，死籍疑可落。
微言在參同，妙契藏九籥。
故人有奇趣，逸想寄幽壑。
霜枝謝寒暑，雲翮無前却。
何須構明堂，未羨巢阿閣。
緬懷別時語，復作數日惡。
詩腴固堪餐，字瘦還可愕。
高標忽在眼，清夢了如昨。
君今噲等伍，志與湛輩各。
豈待相願言，方爲不朽託。
子雲老執戟，長孺終主爵。
吾當追松喬，子亦鄙衛霍。